
	[bookmark: nev]HALÁSZ CSENGE
halasz.csenge10f@gmail.com
angol-olasz tanári
Osztatlan, 7. félév
Szegedi Tudományegyetem
Bölcsészettudományi Kar
	
[bookmark: _GoBack]






Témavezető:
	Dr. Fejes József Balázs
egyetemi docens, SZTE BTK




Cigány/roma kisebbségekre vonatkozó tévhitek vizsgálata pedagógusjelöltek körében

A cigány/roma kisebbségek a leginkább elutasított csoportok közé tartoznak Európában,
különösen Kelet-Közép Európában, akik kapcsán számos kulturális tévhit él az adott ország
többségét alkotó társadalmakban (Kende et al., 2017; Maučec, 2013; Nariman et al., 2020). A
kulturális tévhitek összefonódnak az előítéletekkel (Orosz et al. 2017; Enyedi et al., 2004), így
ezek megismerése, lebontása kulcsfontosságú lehet a tolerancia erősítésében. A hazai
tankönyvek e tévhitek lebontásához nem járulnak hozzá (Binder és Pálos, 2016; Orsós, 2015),
így a pedagógusok megfelelő felkészítése kiemelten fontos. A kutatás célja (1) a cigány/roma
kisebbségekre vonatkozó kulturális tévhitek elfogadottságának, (2) a kulturális tévhitek és az
előítéletek közötti kapcsolatoknak, valamint (3) a tévhitek elfogadottságát befolyásoló
tényezőknek a feltárása pedagógusjelöltek körében. Kérdőíves felmérésünkben 324 tanári
szakos hallgató (SZTE) vett részt. A háttértényezők és toleranciát mérő skálák (Bogardus,
Szociális dominancia orientáció, rokonszenv) felvétele mellett 54 Likert-skálás állítással
vizsgáltuk a kulturális tévhitek, diszkriminatív helyzetek elfogadottságát. Az állítások egy
részét korábbi munkákban alkalmazták (pl. Enyedi et al., 2004), de számos új állítást is
megfogalmaztunk. (1) Eredményeink megerősítik (Kende et al., 2017; Weinerová, 2014), hogy
a vizsgált minta körében is felfedezhető egy, a tradíciókat erősen tartó romantikus kép a
cigány/roma kisebbségek kapcsán, amelyben a hagyományos családi értékek főszerepet
kapnak. Ezt erősíti, hogy a kérdezettek a többség és kisebbség eltérő kultúráját a feszültségek
lényeges forrásának vélik. (2) A kulturális tévhitekre és diszkriminatív helyzetekre vonatkozó
állítások összefüggése a toleranciát mérő skálákkal megerősítette, hogy ezen állítások egy része
az intolerancia indikátoraiként is használhatók. Munkánk néhány új állítással egészítette ki az
e célra alkalmas állítások körét. (3) A nők, nagyobb településeken élők, roma baráttal vagy
ismerőssel rendelkezők kevésbé értettek egyet a felkínált tévhitekkel. Az előnyösebb szubjektív
anyagi helyzettel rendelkezők a közbiztonság cigány/roma kisebbségek általi veszélyeztetését
magasabbnak érzékelték. A kulturális tévhitek ismerete közvetlen beavatkozási pontot kínálhat,
amelyhez a munkában alkalmazott állítások kiindulópontként szolgálhatnak, és
becsatornázhatók különféle képzésekbe (pl. pedagógusképzés, egészségügy, rendvédelem). 



